《送汪小珊归省 其二》
清代·潘曾玮

少年不可恃，千载何悠悠。曜灵常西驰，逝川但东流。

阳春方骀荡，倏焉凌素秋。人生在一世，譬若江上鸥。

亮无松乔寿，不死非可求。达者垂大观，卒岁且优游。

忧伤以终老，无乃拙身谋。永言难尽意，别泪忍复收。

行矣各自爱，相期励前修。

作者简介：江苏吴县人，字季玉，一字玉泉。潘曾绶弟。由荫生历官刑部郎中，记名道员。有《玉泉词》、《自镜斋诗钞》。